એ સમયે અમદાવાદમાં હરિવલ્લભદાસના ત્રણેય મિત્રો ડ્રોઇંગરૂમમાં બેસીને ચર્ચામાં પરોવાયા હતા. વિભાકરે હવાફેર માટે જે કાર્યક્રમનું સૂચન કર્યું હતું એના અનુસંધાનમાં એ ચારેય વડીલોએ અંતે હરિદ્વારની જ પસંદગી કરી. નૈનિતાલ જઇને પછી પર્વતીય ઘાટવાળા રસ્તાઓની જોખમી મુસાફરીમાં સમય વીતાવીને અલમૌડા કે કૌસાની જવાને બદલે ગંગામૈયાના સાંનિધ્યમાં આઠેક દિવસ આરામથી રોકાવાય એવો હરિદ્વાર અને ઋષિકેશનો વિકલ્પ એમને વધુ પસંદ પડ્યો હતો. ગમે તે તારીખે જવા માટે બધા તૈયાર હતા.